Suid-Korea bly beste voorbeeld in hantering van koronakrisis - Corona Krisissentrum
Tuis / Internasionale Tendense / Suid-Korea bly beste voorbeeld in hantering van koronakrisis
Suid-Korea bly beste voorbeeld in hantering van koronakrisis
Deur Jaco Kleyhans
Terwyl die Suid-Afrikaanse regering streng inperkingsmaatreëls ingestel het, is dit sinvol om na Suid-Korea te kyk as een van die beste voorbeelde van hoe die verspreiding van die koronavirus vinnig en doeltreffend hanteer kan word.
Terwyl China deur baie mense as voorbeeld gebruik word, moet 'n mens aanvaar dat daar redes is om te glo dat nie al die data uit China betroubaar is nie. Voorts het die Chinese in sommige stede en dorpe sulke drakoniese stappe geneem dat mense se basiese regte soms ernstige geskaad is.
Suid-Korea word egter voorgehou as 'n land wat heelwat dinge betyds reg gedoen het. Natuurlik is die probleem nog lank nie in Suid-Korea opgelos nie en het die land se owerhede ook foute begaan. Suid-Afrika se omstandighede kan ook nie direk met Suid-Korea vergelyk word nie, maar daar is tog 'n basiese stel beginsels wat in Suid-Korea gewerk het en wat ook in Suid-Afrika kan werk.
Die tien belangrikste dinge wat ons by Suid-Korea kan leer, is die volgende:
Terwyl 'n redelike klein deel van die bevolking nog die virus onder lede het, is die beste manier om snelle verspreiding teen te werk, die instel van omvattende inperkingsmaatreëls. Dit is dan ook presies wat President Ramaphosa onlangs aangekondig het.
Om vroeë inperking te laat werk, moet die land se burgery egter saamwerk. In Suid-Korea waar landsburgers graag teen enige vorm van outoritêre regeringsmaatreëls betoog, het die teenoorgestelde gebeur. Koreane het grootliks meegewerk om die inperkingsmaatreëls te laat slaag.
Maatreëls oor persoonlike higiëne, sogenaamde sosiale afstande en die gereelde skoonmaak van alle openbare fasiliteite het groot aanklank by die bevolking gevind en mense het by die reëls ingeval wat sonder twyfel die oordrag van die virus help beperk het.
Die Koreaanse regering het toe die virus nog grootliks tot China beperk was reeds besef dat dit na Suid-Korea sou versprei en verskeie staatsdepartemente en alle vlakke van regering is voorberei vir 'n komende krisis. Hulle kon dus pro-aktief optree.
Suid-Korea is dié land wat die vinnigste die meeste mense vir die virus begin toets het. Toetsstelle is redelik kort na die uitbraak op groot skaal plaaslik vervaardig en mense met simptome kon maklik en vinnig getoets en geïsoleer word.
Die regering het groot moeite gedoen om isolasiemaatreëls in te stel sodat mense wat die virus onder lede het glad nie dit na ander persone kan oordra nie. Anders as in China waar daar hardhandig met pasiënte gewerk is en mense na isolasiehospitale verskuif is, moes mense in Suid-Korea groter selfverantwoordelikheid neem.
Selfisolasie is vroeg reeds op grootskaal ingestel en persone wat hulself in isolasie geplaas het kon 'n toelaag van die regering ontvang. So kon ouer mense en mense met ander siektes wat nie die virus onder lede het nie ook as voorsorgmaatreël selfisolasie toepas.
'n Slimfoontoepassing is geskep waarvolgens alle gediagnoseerde gevalle geplot is en mense tot binne 'n afstand van 100 meter kon sien waar mense wat die virus onder lede het, woon.
Die regering van Suid-Korea het selfoon- en selfs kredietkaartbesonderhede van persone wat die virus opgedoen het, gebruik om te bepaal waar hulle orals was sedert hulle die virus opgedoen het, sodat mense wat moontlik aangesteek kon word gevind en in isolasie geplaas kon word. Dit het oordrag van die virus vinnig verlaag.
Kommunikasie vanaf die regering met landsburgers was uitstekend. Twee keer per dag is duidelike inligtingsessies aangebied en mense het SMS'e ontvang. Daar was dus vroeg en betyds 'n hoë vlak van bewustheid oor die virus, maar ook oor hoe en waarom sekere optrede verlang word. Ingeligte burgers het hulle bydrae gelewer om die verspreiding van die virus te beperk.
Suid-Afrika kan nie noodwendig Suid-Korea net nadoen nie, maar ons kan sekerlik heelwat leer by hoe hulle op die krisis reageer het. Vir die volgende drie weke is die belangrikste seker dat Suid-Afrikaners die nasionale inperkingsmaatreëls moet laat werk, dat isolasie van pasiënte en mense wat moontlik die virus onder lede kan hê, sowel as hoë risiko-gevalle soos bejaardes, streng toegepas word en dat toetsing opgeskerp word. Die regering sal ook daagliks doeltreffend met alle landburgers moet kommunikeer. Dit is volgens die Suid-Koreaanse model nog moontlik om die kurwe van hoe die virus verspreid is in Suid-Afrika platter te maak.